Ο **"Βαμπέτα"**, γεννημένος ως **Μάρκος Αντρέ Μπατίστα ντος Σάντος**, (γεννημένος στις 13 Μαρτίου 1974, στη Ναζαρέ) είναι πρώην Βραζιλιάνος διεθνής ποδοσφαιριστής και νυν προπονητής της Γκρέμιο Οσάσκο. Αγωνιζόταν στο χώρο της μεσαίας γραμμής. Αγωνίστηκε με τα χρώματα της Βραζιλίας από το 1998 ως το 2002, κατακτώντας το Κόπα Αμέρικα του 1999 και το Παγκόσμιο Κύπελλο του 2002.

Το *Vampeta*, το ψευδώνυμό του, είναι συνδυασμός των λέξεων "vampiro" (πορτογαλική εκδοχή του βρικόλακα) και "capeta" (πορτογαλική αργκό εκδοχή του διαβόλου).

Ποδοσφαιρική Καριέρα
--------------------

Ο Βαμπέτα ξεκίνησε την καριέρα του στο Σαλβαντόρ, με την τοπική Βιτόρια, ενώ αργότερα μετέβη στην Ευρώπη για να αγωνιστεί με τα χρώματα της ΠΣΦ Αϊντχόφεν, η οποία τον απέκτησε μαζί με τον Ρονάλντο κατά τη θερινή μεταγραφική περίοδο του 1994. Έπειτα από μία δύσκολη πρώτη σεζόν, η ΠΣΦ τον παραχώρησε υπό τη μορφή δανεικού στη Φλουμινένσε, προτού επιστρέψει στην Ολλανδία ως βασικό στέλεχος της ομάδας που κατέκτησε τον πρώτο ολλανδικό τίτλο του συλλόγου έπειτα από διάστημα πέντε ετών το 1997.

Οι καλές του εμφανίσεις με την Αϊντχόφεν τον οδήγησαν στην επιστροφή του στη Βραζιλία, όπου αγωνιζόμενος, εκ νέου, με την Κορίνθιανς πέτυχε να γίνει στέλεχος της Εθνικής Βραζιλίας. ο Βαμπέτα στη συνέχεια μεταγράφηκε στην Ιντερνατσιονάλε το καλοκαίρι του 2000, ξαναβρίσκοντας, εκεί, τον Ρονάλντο. Ωστόσο, καθώς δεν κατάφερε να βρει θέση βασικού εντός της ομάδας, δήλωσε ότι επιθυμούσε να αποχωρήσει από τον σύλλογο και τον Δεκέμβριο του ιδίου έτους αποχώρησε για διακοπές στο Ρίο ντε Τζανέιρο. Τον Ιανουάριο του 2001, ο Βαμπέτα μεταγράφηκε στην Παρί Σαιν-Ζερμάν έναντι ποσού ύψους €12.196 εκατομμυρίων ως μέρος της μεταγραφής του Στεφάν Νταλμά, με την Ίντερ να διατηρεί ποσοστό μεταπώλησης της τάξεως του 50% επί του Βαμπέτα.

Βρέθηκε εμπλεκόμενος στη μεταγραφή των Αντριάνο (έναντι €13.189 εκατομμυρίων στην Ίντερ) και Ρεϊνάλντο (στην ΠΣΖ) τον Αύγουστο του 2001, όπου και οι δύο παραπάνω παίκτες αγωνίζονταν στη Φλαμένγκο, ως ανταλλαγή με τον Βαμπέτα ο οποίος βρισκόταν υπό καθεστώς συνιδιοκτησίας από την Ίντερ και την ΠΣΖ. Ένα άλλο ποσοστό επί των δικαιωμάτων του Βαμπέτα πωλήθηκε έναντι του ποσού των €9.757 εκατομμυρίων.

Το 2007, επέστρεψε στην Κορίνθιανς, με την οποία και υπέγραψε συμβόλαιο συνεργασίας έως το τέλος της σεζόν.

Αφότου έμεινε ελεύθερος από την Κορίνθιανς, υπέγραψε συμβόλαιο συνεργασίας έως τα μέσα του 2008 με την ΚΑ Γιουβέντους ενόψει του Καμπεονάτο Παουλίστα του 2008.

### Διεθνής Καριέρα

Πραγματοποίησε το διεθνές ντεμπούτο του με τη Βραζιλία σε μια φιλική αναμέτρηση απέναντι στη Γιουγκοσλαβία στις 23 Σεπτεμβρίου 1998. Στη συνέχεια κατέστη βασικό στέλεχος της Εθνικής Βραζιλίας, καλούμενος στην αποστολή που θα λάμβανε μέρος στο Κόπα Αμέρικα 1999, το Κύπελλο Συνομοσπονδιών του 1999 και του 2001. Ήταν, επίσης, στέλεχος της αποστολής της Εθνικής Βραζιλίας που κατέκτησε το Παγκόσμιο Κύπελλο του 2002, αν και πραγματοποίησε μίας μόλις συμμετοχή ως αλλαγή στη διάρκεια της διοργάνωσης.

Προπονητική Καριέρα
-------------------

Τον Φεβρουάριο του 2010, ο πρώην Βραζιλιάνος διεθνής ποδοσφαιριστής προσελήφθη ως ο νέος προπονητής της Νασιονάλ Ατλέτικο Κλούμπε (ΣΠ).

Τίτλοι και βραβεύσεις
---------------------

ΠΣΦ Αϊντχόφεν
* Κύπελλο Γιόχαν Κρόιφ: 1996, 1997
* Ερεντιβίζιε: 1997

Κορίνθιανς
* Καμπεονάτο Μπραζιλέιρο Σέριε Α: 1998, 1999
* Καμπεονάτο Παουλίστα: 1999, 2003
* Νικητής του Παγκοσμίου Κυπέλλου Συλλόγων: 2000
* Τορνέιο Ρίο-Σάο Πάουλο: 2002
* Κόπα ντο Μπραζίλ: 2002
* Μπόλα ντε Πράτα (Πλακάρ): 1998, 1999

Γκοϊάς
* Πρωτάθλημα Κρατιδίου Γκοϊάς: 2006

Βραζιλίας
* Νικητής του Παγκοσμίου Κυπέλλου: 2002
* Κόπα Αμέρικα 1999

Διεθνή Τέρματα
--------------

| # | Ημερομηνία | Τοποθεσία | Αντίπαλος | Σκορ | Αποτέλεσμα | Διοργάνωση |
| --- | --- | --- | --- | --- | --- | --- |
| 1 | 2000-07-26 | Σάο Πάουλο, Βραζιλία | Αργεντινή | 2–0 | 3–1 | Προκριματικά Παγκοσμίου Κυπέλλου 2002 |
|

Παραπομπές
----------

1. ↑  «Mosqueteiro peladão». *Época* (στα Πορτογαλικά). 28 Δεκεμβρίου 1998. Αρχειοθετήθηκε από το πρωτότυπο στις 15 Οκτωβρίου 2008. Ανακτήθηκε στις 21 Φεβρουαρίου 2009.
2. 1 2 3  FC Internazionale Milano SpA Report and Accounts on 30 June 2002 (Ιταλικά), CCIAA
3. ↑  «THE EXCHANGE VAMPETA-DALMAT HAS BEEN MADE OFFICIAL». Internazionale. 26 Ιανουαρίου 2001. Αρχειοθετήθηκε από το πρωτότυπο στις 2012-10-18.. Ανακτήθηκε στις 29 Ιουλίου 2009.
4. ↑  «ADRIANO TO INTER: COMPLEX DEALING BUT REACHABLE». Internazionale. 3 Αυγούστου 2001. Αρχειοθετήθηκε από το πρωτότυπο στις 2012-10-18.. Ανακτήθηκε στις 29 Ιουλίου 2009.
5. ↑  Indicado pelo Corinthians, Vampeta vira técnico no Nacional

Εξωτερικοί σύνδεσμοι
--------------------

* (Πορτογαλικά) Βραζιλιάνικη ιστοσελίδα του Βαμπέτα
* (Ιταλικά) *archivio.inter.it*
* (Αγγλικά) *fifaworldcup.com*
* (Γαλλικά) Βαμπέτα : Στατιστικά γαλλικού πρωταθλήματος στο LFP.fr

* (Πορτογαλικά) Προφίλ από τη Βραζιλιάνικη Ποδοσφαιρική Ομοσπονδία[*νεκρός σύνδεσμος*]
* (Αγγλικά) sambafoot
* (Πορτογαλικά) zerozero.pt
* (Πορτογαλικά) placar[*νεκρός σύνδεσμος*]

  


|  |  |  |  |  |
| --- | --- | --- | --- | --- |
| 

| π • σ • ε
**Εθνική Βραζιλίας – Πρωταθλητές Μουντιάλ 2002 (5η φορά)** |
| --- |
|  |
|  | 
* 1 Μάρκος
* 2 Καφού
* 3 Λούσιο
* 4 Ρόκε Ζούνιορ
* 5 Εντμίλσον
* 6 Ρομπέρτο Κάρλος
* 7 Ρικαρντίνιο
* 8 Ζιλμπέρτο Σίλβα
* 9 Ρονάλντο
* 10 Ριβάλντο
* 11 Ροναλντίνιο
* 12 Ντίντα
* 13 Μπελέτι
* 14 Άντερσον Πόλγκα
* 15 Κλέμπερσον
* 16 Ζούνιορ
* 17 Ντενίλσον
* 18 Βαμπέτα
* 19 Ζουνίνιο Παουλίστα
* 20 Εντίλσον
* 21 Λουιζάο
* 22 Ροζέριο Σένι
* 23 Κακά
* Προπονητής: Σκολάρι
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 622150323829909972805

 |

 |